Testasimme, miten kaupasta ostettava retail- eli myyntiversio eroaa Intelin Engineering Sample -testikappaleesta.

English summary at the bottom of the page

Intelin uudet Coffee Lake -koodinimelliset 8. sukupolven Core-prosessorit saapuivat myyntiin viime viikolla 5. lokakuuta. 6-ytimisiä Core i5- ja i7-malleja on kuitenkin vaivannut massiiviset saatavuusongelmat, eikä esimerkiksi Suomessa prosessoreita ole saatu toimittua kuluttajien käsiin kuin yksittäisiä kappaleita. Edullisimman neliytimisen Core i3-8350K -mallin saatavuus on kuitenkin hyvä ja sitä löytyy ostettavaksi suoraan hyllystä.

Olemme jo ehtineet testata io-techissä kaikki Coffee Laken kerroinlukottomat K-sarjan mallit, mutta mekin saimme testiprosessorit käsiimme aivan viime hetkillä. Core i5-8600K- ja Core i3-8350K-prosessoreista meille saapui lopulliset retail- eli myyntiversiot kuusi päivää etukäteen, mutta suorituskykyisintä Core i7-8700K -mallia jouduttiin odottamaan aivan viime metreille asti.

Alun perin odotimme myös Core i7-8700K:sta testiimme myyntiversiota, mutta niiden suhteen tilanne alkoi näyttää toivottomalta julkaisun lähestyessä. Lopulta 48 tuntia ennen median salassapitosopimuksen päättymistä ja myynnin alkamista saimme käsiimme prosessorin Engineering Sample -testikappaleen, jolla saimme ajettua tarvittavat testit artikkeliin. Intelistä testikappaleen hankkimisessa ei ollut apua, joten jouduimme turvautumaan hyviin suhteisiimme alalla.

Viisi päivää myynnin alkamisen jälkeen, saimme vihdoin käsiimme SR3QR-s-skoodillisen Core i7-8700K:n myyntiversion, joka on valmistettu tämän vuoden 30. viikolla eli heinäkuun lopulla.

Suorituskyvyltään myyntiprosessori on vastaava kuin Engineering Sample eli sen perustaajuudeksi on ilmoitettu 3,7 GHz ja vakiona Turbo-ominaisuudella yhden ytimen rasituksessa kellotaajuus nousee maksimissaan 4,7 GHz:iin ja kaikkien kuuden ytimen rasituksessa 4,3 GHz:iin.

Myyntiversion todelliseksi käyttöjännitteeksi mitattiin Asuksen ROG Strix Z370-F Gaming -emolevyltä yleismittarilla Prime95-rasituksessa 1,208 volttia, joka oli jopa 0,067 volttia alhaisempi kuin Engineering Sample -testikappaleella (1,275 V).

Alhaisemman käyttöjännitteen myötä myyntiversion lämpötila oli testistä riippuen 6-8 astetta alhaisempi kuin Engineering Sample -testikappaleella.

Käyttöjännite vaikutti myös prosessorin tehonkulutukseen eli Package TDP -arvoon, joka oli myyntiversiolla testistä riippuen 8-23 wattia alhaisempi kuin Engineering Sample -testikappaleella.

Ylikellotustestit

Testasimme Core i7-8700K-prosessorin myyntiversion ylikellottamista avonaisessa testipenkissä Noctuan NH-D15 -coolerilla ja kahdella 140 mm:n tuulettimella jäähdytettynä. Ylikellotuspotentiaalia haettiin erikseen Prime95 29.3 -ohjelmalla AVX-käskyt käytössä sekä ilman AVX-käskyjä kaikki testiohjelmat, kuten Handbrake läpäisten. Lopuksi haimme vielä korkeimman benchmark-vakaan taajuuden Cinebench R15 -testissä.

Kaikki prosessoriytimet synkronoitiin toimimaan samalla kellotaajuudella (Sync all cores), prosessorin käyttöjännite vaihdettiin Manual-tilaan ja emolevyn Digi+-virransyötön asetuksista säädettiin CPU Current Capability 140 %:iin ja kaikki virransyötön vaiheet käyttöön.

Lähtökohtana oli, ettei prosessorin kellotaajuus laskenut rasituksessa eli throttlannut. Käytännössä tämä tarkoitti, ettei lämpötila noussut 100 asteeseen. Kannattaa huomioida, kun kokoonpano siirretään avonaisesta testipenkistä kotelon sisälle, lämmöt nousevat useammalla asteella.

Aikaisemmin testaamamme viikon 17 Core i7-8700K Engineering Sample toimi vakaasti Prime95-rasituksessa AVX-käskyillä 4,7 GHz:n kellotaajuudella, kun käyttöjännitettä syötettiin 1,325 volttia (93 astetta). Prime95-rasituksessa ilman AVX-käskyjä prosessori toimi vakaasti 4,9 GHz:n kellotaajuudella, kun käyttöjännitettä syötettiin 1,385 volttia (95 astetta) ja Handbrake-rasituksessa lämpötila nousi 93 asteeseen. Cinebench R15 -testi saatiin ajettua läpi 5,0 GHz:n kellotaajuudella ja 1,41 voltin käyttöjännitteellä (90 astetta).

Core i7-8700K:n myyntiversiolla Prime95 rullasi AVX-käskyillä vakaasti 4,8 GHz:n kellotaajuudella, kun käyttöjännitettä syötettiin manuaalisesti 1,355 volttia. Emolevyltä mitattuna todellinen käyttöjännite oli 1,330 volttia. Prosessorin lämpötila nousi maksimissaan 97 asteeseen ja prosessorin Package TDP -arvo 198 wattiin.

Engineering Sample -testikappaleeseen verrattuna myyntiversio ylikellottui AVX-rasituksessa 100 MHz korkeammalle kellotaajuudelle. 4,7 GHz:n kellotaajuudelle myyntiversio tarvitsi vain 1,275 voltin käyttöjännitteen, jolloin sen lämpötila oli 86 astetta ja Package TDP -arvo 175 wattia. Engineering Sample vaati 0,05 volttia korkeamman 1,325 voltin käyttöjännitteen, jolloin sen lämpötila oli 7 astetta (93C) ja Package TDP jopa 49 wattia korkeampi (224W).

Ilman AVX-käskyjä Prime 95:ssä ja muissa testiohjelmissa kokoonpano saatiin vakaaksi 5,0 GHz:n kellotaajuudella, kun käyttöjännite nostettiin 1,385 volttiin. Emolevyltä mitattuna todellinen käyttöjännite oli 1,363 volttia. Prime95:ssä ilman AVX-käskyjä prosessorin lämpötila nousi 93 asteeseen ja Package TDP -arvo 158 wattiin ja Handbrakessa x264-enkoodauksessa 89 asteeseen ja 150 wattiin.

Engineering Sample -testikappaleeseen verrattuna myyntiversio ylikellottui myös ilman AVX-käskyjä 100 MHz korkeammalle kellotaajuudelle.

Cinebench R15 -testi saatiin ajettua läpi vielä pykälää korkeammalla 5,1 GHz:n kellotaajuudella, kun käyttöjännite nostettiin 1,45 volttiin. Prosessorin lämpötila nousi lyhyen testin aikana 93 asteeseen.

Suorituskyky ylikellotettuna

Cinebench R15 -testissä 8700K:n myyntiversion tulos parani ylikellotettuna noin 16 %.

The Witcher 3:ssa 8700K:n myyntiversion keskimääräinen ruudunpäivitysnopeus parani ylikellotettuna noin 14 %.

Loppuyhteenveto

Kuten jo io-techin alkuperäisessä Coffee Lake -artikkelissa lupasimme, ajoimme testit uusiksi Core i7-8700K:lla, kun saimme käsiimme prosessorin myyntiversion.

Testaamamme myyntiversio oli valmistettu tämän vuoden viikolla 30 eli se oli 13 viikkoa eli noin 2,5 kuukautta uudempi kuin viikon 17 Engineering Sample.

Myyntiversio toimi vakiona 0,067 volttia alhaisemmalla käyttöjännitteellä kuin Engineering Sample -testikappale (1,208 vs 1,275 V) ja sen myötä myyntiversio toimi testistä riippuen 6-8 astetta viileämpänä ja prosessorin tehonkulutus oli 8-23 wattia alhaisempi.

Ylikellotustesteissä Noctuan NH-D15-ilmajäähdytyksellä 8700K:n myyntiversio ylikellottui kaikissa skenaarioissa eli Prime95-rasituksessa AVX-käskyillä, ilman AVX-käskyjä ja Cinebench R15 -testissä 100 MHz korkeammalle kellotaajuudelle kuin Engineering Sample. Prosessori saatiin toimimaan ilman AVX-käskyjä kaikissa testeissä vakaasti 5,0 GHz:n kellotaajuudella, kun käyttöjännitettä syötettiin 1,385 volttia.

Intelin näkökulmasta ei voi kuin ihmetellä, miksi se ei ole toimittanut testaajille Core i7-8700K:n myyntiversioita, mutta toisaalta sen mediasuhteet Euroopassa ovat tällä hetkellä muutenkin täysin retuperällä.

English summary

We tested a retail version of Core i7-8700K from week 30 and compared the results with a week 17 Engineering Sample we tested earlier. The default voltage on the retail version was 0,067 volts lower (1,208 vs 1,275 V) which resulted 6-8 °C lower load temperatures and 8-23 watts lower Package TDP. In overclocking tests with a Noctua NH-D15 air cooler, the retail version achieved 100 MHz higher clock frequency than the Engineering Sample.